NEUVOSTON PÄÄTELMÄT,

annettu 18 päivänä joulukuuta 1997,

musiikin asemasta Euroopassa (98/C 1/04)

EUROOPAN UNIONIN NEUVOSTO, joka

ottaa huomioon kulttuuriin liittyvien näkökohtien sisällyttämisestä yhteisön toimintaan 16 päivänä syyskuuta 1996 annetun neuvoston päätöslauselman,

ottaa huomioon Ennisissä Irlannissa 18 ja 19 päivänä lokakuuta 1996 pidetyn seminaarin "Musiikki Euroopan puolesta, Eurooppa musiikin puolesta" päätösasiakirjan sekä sen jatkotoimet,

ottaa huomioon Euroopan kulttuuritoiminnan tulevaisuudesta 30 päivänä kesäkuuta 1997 tehdyn neuvoston päätöksen, jossa komissiota kehotetaan tekemään ehdotuksia yhteisen ohjelmointi- ja rahoitusvälineen luomiseksi,

(1) katsoo, että musiikki on eräs maidemme kulttuurien ja historian perustekijöistä ja yksi tärkeimmistä ja kiinteimmin kansalaisten päivittäiseen elämään kuuluvista yksilöllisistä ja kollektiivisista taiteellisista ilmaisukeinoista,

(2) palauttaa mieliin Euroopan musiikkiperinnön rajattoman rikkauden samoin kuin rikkauden, joka sisältyy nykyhetken luomistyöhön, jonka erityispiirteitä ovat monimuotoisuus, elinvoimaisuus sekä jatkuva kyky ottaa vastaan virikkeitä yhteyksistä muihin kulttuureihin ja uudistua näissä yhteyksissä,

(3) on tietoinen siitä, että musiikin luomisprosessi perustuu toimintojen sarjaan, joka etenee säveltämisestä teoksen esittämiseen yleisölle, ja että näin ollen musiikkia ei taiteellisena ja kulttuuriin liittyvänä ilmaisukeinona voida erottaa sen tärkeästä sosiaalisesta merkityksestä eikä siihen liittyvän talouselämän alasta, joka kattaa Euroopassa loputtoman määrän lahjakkuutta, taitotietoa ja ammattialoja ja joka on sen vuoksi työpaikkojen merkittävänä tarjoajana otettava huomioon erityisesti nuorten osalta,

(4) tunnustaa, kuinka tärkeää on huolehtia siitä, että kansalaisilla on jäsenvaltioiden koko alueella pääsy musiikkiohjelmistojen ja -esitysten piiriin niiden koko laajuuden ja tarjonnan osalta, sekä siitä, että tuodaan entistä enemmän esiin eurooppalaista musiikkia maailmanlaajuisesti,

(5) on tietoinen siitä, että laajemman tuntemuksen tarjoaminen musiikin eri alueista auttaa kehittämään nuoren sukupolven kiinnostusta ja mieltymystä musiikkiin sekä edistämään eri musiikkikulttuurien tunnetuksi tekemistä,

(6) panee myönteisesti merkille Euroopan neuvoston tähän mennessä jo kehittämän toiminnan musiikin alalla ja muistuttaa, että yhteisö ja jäsenvaltiot suhtautuvat myönteisesti yhteistyön tekemiseen kyseisen järjestön ja muiden kansainvälisten kulttuurin alalla toimivaltaisten järjestöjen kanssa Euroopan yhteisön perustamissopimuksen 128 artiklan 3 kohdan mukaisesti varmistaen tällöin kunkin elimen ja järjestön ominaislaadulle ja riippumattomalle toiminnalle arvoa antaen täytäntöön pantavien välineiden toisiaan täydentävän luonteen,

(7) muistuttaa, että koska unionin kulttuurialan yhteistyöhankkeiden tukiohjelma KALEIDOSKOOPPI päättyy vuonna 1998, on tärkeää valmistella kehitettäviä yhteistyön muotoja tulevaisuutta varten ja kartoittaa perusteellisesti ohjelman soveltamisalaan kuuluvien eri alojen ensisijaiset tarpeet ja mielenkiinnon kohteet, tämän vaikuttamatta siihen, mitkä kannat mahdollisesti myöhemmin vahvistetaan,

SUHTAUTUU MYÖNTEISESTI Euroopan musiikkiasioiden keskuksen (Bureau européen de la Musique) laatimaan tutkimukseen "Musiikki Euroopassa", jossa kuvataan ensimmäisen kerran Euroopan tasolla kokonaisvaltaisesti musiikin luomiseen kuuluvien toimintojen sarjan kaikkia osa-aloja,

ILMAISEE tahtonsa edistää Euroopan musiikkialaa erityisesti kannustamalla myönteisen ympäristön syntymistä ohjelmistojen, esitysten ja taiteilijoiden liikkuvuudelle, vaihdolle ja levittämiselle Euroopassa ja maailmanlaajuisesti, ja

TUNNUSTAA tarpeen syventää Euroopan yhteisön perustamissopimuksen 128 artiklan puitteissa ja toissijaisuusperiaatetta noudattaen jäsenvaltioiden toimivaltaisten viranomaisten ja alan ammattilaisten kesken unionin tasolla aloitettua työskentelyä tarkoituksensa syventää Euroopan musiikkialan tarpeiden tuntemusta kaikilta osiltaan,

KEHOTTAA komissiota

tekemään sille ehdotuksia musiikkia edistävistä toimista, jotka toteutettaisiin Euroopan kulttuuritoiminnan tulevaisuudesta 22 päivänä syyskuuta 1997 tehdyn neuvoston päätöksen mukaisesti ja joilla on tarkoitus täydentää jäsenvaltioiden toimintaa erityisesti seuraavilla aloilla:

- laajemman yleisön musiikin piiriin pääsemisen edesauttaminen kiinnittämällä erityistä huomiota varhaislapsuudesta lähtien annettavaan musiikkikasvatukseen tukien uudistavia ja esimerkillisiä toimia, joissa korostetaan musiikin tärkeää ja yhdistävää asemaa yhteiskunnassa,

- musiikin levittäminen ja luominen, vaihdon edistäminen erityisesti nuorten luovien taiteilijoiden ja esittävien taiteilijoiden osalta sekä ohjelmistojen, taiteilijoiden ja musiikkiproduktioiden (elävän musiikin esitysten) liikkumismahdollisuuksien tukeminen,

- taiteilijoiden ja muiden musiikkialan ammattilaisten laaja-alainen koulutus erityisesti uuden tietotekniikan musiikin luomiselle tarjoamien uusien mahdollisuuksien puitteissa sekä ammatillinen ohjaus musiikkialalla,

- mahdollisesti jäsenvaltioiden keskinäisen tiedottamisen parantaminen musiikkialan tuntemuksen osalta nykyisten rakenteiden puitteissa ja käytettävissä olevan rahoituksen rajoissa esimerkiksi vahvistamalla nykyisiä verkostoja tai luomalla seurantakeskus tai Euroopan tiedotus- ja dokumentointikeskus.